**Útboð av rakstri av starvsfólkamatstovu hjá TAKS**

**1 Lýsing**

TAKS í Tórshavn húsast á Smyrilsvegi 20, og í hølunum starvast vanliga 65 til 70 starvsfólk. TAKS hevur ikki áður havt nakra matarskipan, men ein innanhýsis kanning vísur at umleið 40 starvsfólk ynskja at luttaka dagliga í einari matarskipan. Potentielli kundaskarin er tó 70 starvsfólk.

Starvsfólkamatstovan er opin ímillum 11.45 og 13.00.

Í matstovuni skal borðreiðast við fjølbroyttum og heilsugóðum mati fyri ein sámiligan prís. Dentur skal verða lagdur á lættari máltíðir, har heitur matur, salat og breyð og ymiskur viðskeri er at fáa.

**2 Tilboðskrøv**

Tilboðið eigur at fevna um mánaðarliga kostnaðin at reka matstovuna, har hædd verður tikin fyri, at brúkarar rinda kr. 35 fyri hvørja máltíð (íroknað mvg), ið verður flutt veitaranum.

Veitarin skal tilgera matin í egnum køki. Maturin skal leverast, annrættast og ruddast burtur.

Veitarin eigur at tryggja, at matur er tøkur hjá starvsfólkunum vanligar arbeiðsdagar.

 **2.1 Skjalprógv fyri førleika**

Tilboðsgevari skal skjalprógva, at hann er førur fyri at veita tær tænastur, sum eru kravdar í hesum tilboðstilfarinum.

Royndir og førleikar skulu lýsast. Eisini verður væntað, at tilboðsgevari vísir, hvussu uppgávurnar verða samskipaðar.

Tilboðsgevari ger fíggjarætlan fyri eitt ár, ið verður hjáløgd.

 **2.2 Matur**

Stórur dentur verður lagdur á matgóðskuna. Maturin skal vera fjølbroyttur og heilsugóður.

Dømi um matskrá fyri tvær vikur skal vera partur av tilboðnum.

Frágreiðing um hvørjar rávørur tilboðsgeravi ætlar at nýta verður hjáløgd.

**2.3 Matgerð**

Tilboðsgevari skal lýsa, hvussu maturin verður tilgjørdur. Maturin skal gerast aðrastaðni enn á TAKS.

 **2.4 Tænasta:**

Veitarin tryggjar, at fólk eru tøk til at skipa so fyri, at nóg mikið av mati altíð stendur frammi og at ein góða tænasta verður veitt. Veitarin tryggjar at maturin stendur klárur kl. 11.45, og at maturin er avruddaður kl. 13.15. Veitarin tryggjar at køkurin verður hildin reinur og nossligur hetta tíðarskeið.

**2.5 Veitingartrygd**

Trygd skal veitast fyri, at tillutaða uppgávan verður framd. Er starvsfólk sjúkt ella onnur serlig viðurskifti eru, er tað ábyrgdin hjá veitaranum at skipa so fyri, at tænastan verður framd sum væntað.

**2.6 Køksútgerð:**

Køksútgerðin, sum er tøk í køkinum, er í útgangsstøðinum tann útgerð, sum TAKS veitir veitaranum. Eru serlig krøv til køksútgerð, skal hetta viðmerkjast og lýsast í tilboðnum.

**2.7 Serlig tiltøk**

Møguleiki skal vera fyri meirveitan eftir tørvi. T.d. kann talan vera um døgurðar til serligar gestir, fundir o.a. Tilboðsgevari skal lýsa, hvørjar tænastur hann kann veita í hesum sambandi. Matskrá og kostnaður í hesum sambandi skal lýsast.

**2.8 Tilboðsútrokning**

Tilboðið skal útroknast við støði í teimum treytum, ið eru lýstar í útboðstilfarinum. Tilboðið/útrokningin skal innihalda allar útreiðslur, sum standast av útinnignini av uppgávuni.

**3.Treytir o.a.**

**3.1 Prísstøði**

Kostnaðurin skal vera 35 krónur fyri døgurðan (íroknað mvg). Veitarin kann ikki broyta prísin einsamallur. Skal prísurin broytast, samráðast TAKS og veitarin um hetta. Prísendurskoðan verður gjørd eina ferð um árið. Um prísurin skal broytast í hesum tíðarskeiði, skulu serlig viðurskifti tala fyri hesum.

**3.2 Matsøluskipan**

Matstovunýtslan verður skrásett elektroniskt, so starvsfólkini stempla sína matstovunýtslu á teldu í matstovuni. Keypið verður kravt inn av gjaldstovuni hvønn mánað, so gjøldini kunnu flytast til veitaran.

**3.3 Mattíð**

Døgurði skal vera tøkur millum kl. 11.45 og 13.00.

**3.4 Feriur o.a.**

Veitarin ger døgurða allar yrkadagar. Tó er eingin døgurði millum jól og nýggjár og fýra vikur í juli/august.

**3.5 Kundagrundarlag**

Væntast kann at á leið 35-40 fólk eta í miðal í matstovuni dagliga, men talið av viðskiftafólki er sjálvsagt tengt av, hvussu nógv starvsfólk eru til arbeiðis. Tí eru dagar, har væl færri ella væl fleiri fólk eta. Vanliga ber til hjá TAKS at boða veitaranum frá, um kundatalið væntast vera serliga høgt ella lágt ávísan dag. Potentielli kundaskarin er í løtuni í mesta lagi á leið 70 fólk.

**3.6 Matstovugjald**

Eitt árligt gjald verður veitt fyri at reka matstovuna. Gjaldið er ikki ásett frammanundan. Eftir samráðing við tann tilboðsgevara, sum TAKS metir, hevur besta tilboðið, verður gjaldið ásett.

**4.Tillutan**

Eftir at TAKS hevur viðgjørt tilboðini, verða teir bestu tilboðsgevararnir bjóðaðir til samrøðu við støði í tilboðunum. Eftir samrøðurnar fer TAKS í holt við sáttmálasamráðing við tann tilboðsgevara, sum TAKS metir, hevur besta tilboðið.

Í síni meting av tilboðum leggur TAKS serligan dent á hesi viðurskifti:

• Tilboð (besta tilboðið)

• Góðska, sí punktini 2.2, 2.3, 2.4, 2.6 (matur, tænasta, o.s.fr.).

• Veitingartrygd, sí punkt 2.5 (áhaldandi veiting undir serligum umstøðum, t.d. sjúka).

• Serlig tiltøk, sí punkt 2.7 (meting av veiting í.s.v. serlig tiltøk, kostnað, góðsku o.s.fr.).

Tá metast skal um tilboðini, verða omanfyri nevndu viðurskifti vigaði við umleið 50% fyri tilboð/prís, 25% fyri góðsku, 20% fyri veitingartrygd og 5% fyri veiting í.s.v. serlig tiltøk.

**5.Tilfar**

Tilboðstilfar skal sendast til Dianu Gilstón, leiðara á Stjórnarskrivstovuni, á teldupostadressu diana.gilston@taks.fo

TAKS tilskilar sær rætt til ikki at taka av nøkrum tilboði.

**6.Tíðarætlan**

Freistin at lata inn tilboð er: mikudagin 06. oktober 2021 kl. 12.00.

Møguliga verður talan um at hava samrøður við teir bestu tilboðsgevararnar og møguligar sáttmálasamráðingar dagarnar aftaná at freistin er farin.

Miðað verður ímóti at undirskriva sáttmála í seinasta lagi miðjan oktober 2021, og at veitingin byrjar sum skjótast eftir undirskrivingina.

**Freistir**

|  |  |  |
| --- | --- | --- |
| **Freist** | **Hending** | **Viðmerking** |
| 21. september | Útbjóðingin verður kunngjørd á Keypsportalinum |  |
| 01. oktober kl. 12.00 | Møguleiki er at avtala tíð at síggja hølini og umstøðurnar | Tíð kann bíleggjast hjá Dianu Gilstón, tlf. 352600, teldupost diana.gilston@taks.fo |
| 01. oktober kl. 12.00 | Spurningar og svar | Spurningar skulu vera skrivligir og sendast til Dianu Gilstón, á diana.gilston@taks.foSkjal við svarunum verður lagt á Keypsportalin. |
| 06. oktober kl. 12.00 | Tilboð skulu vera inni  | Tilboð skulu sendast við telduposti til Dianu Gilstón, á diana.gilston@taks.fo. |
| 06. oktober - 15. oktober | Tilboð verða viðgjørd |  |
| 18. oktober | Vinnarin verður kunngjørdur | TAKS skilar sær eisini rætt til ikki at taka av nøkrum av innkomnu tilboðunum. |